Le eseng! Jesu o ne a tlhaloseditse barutwa ba gagwe gore maikaelelo a gagwe a magolo ka nako eo e ne e le go thusa Bajuda. Ka jalo, o ne a tswelela ka setshwantsho seo sa gagwe ka go raya mosadi yoo wa Mogerika a re: “Ga go a siama go tsaya senkgwe sa bana se bo se latlhelelwa dintšanyana.” (Mathaio 15:21-26; Mareko 7:26) Bagerika le Baroma ba ne ba tsaya ntša e le phologolo ya mo lapeng e e rategang, e e nnang mo ntlong ya mong wa yone e bile e tshameka le bana. Ka jalo, fa Jesu a ne a re “dintšanyana,” batho ba ka tswa a ile a akanya ka sengwe se se rategang le se se kgatlhang. Mosadi yoo o ne a tlhaloganya se Jesu a neng a se bua mme o ne a araba a re: “Ee, Morena; mme tota dintšanyana ruri di ja matlhotlhora a a wang mo tafoleng ya beng ba tsone.” Jesu o ne a akgola mosadi yoo ka ntlha ya tumelo e a nang le yone a bo a fodisa morwadie.—Mathaio 15:27, 28.